© Асен Тонев Ахмед Доган с ордена "Стара планина" през 2004 г.

Почетният председател на ДПС Ахмед Доган бе удостоен с награда от Благотворителния фонд за социални инициативи "Народное Единство " – Русия, съобщи пресцентърът на ДСП. Отличието се връчва във връзка със сътрудничеството между Руската Федерация и Република България в областта на духовното сближаване на двата народа.

Номинацията стана повод Доган да изпрати благодарствено писмо до ръководителя на Представителството на Россотрудничество на България, в което изтъква, че за разлика от други случаи, в които е отказвал награди, то тази конкретно е въпрос на чест. Писмото бе публикувано първо от сайта "Епицентър", а впоследствие - и от ДПС. В него Доган заявява, че е "закърмен с екзистенциалната темпоралност на Руската класическа литература" и посочва, че "който не разбира Широката Руска Душа, не схваща и смисъла на Голямата Руска Земя".

"Епицентър" отбелязва, че "който познава Доган знае, че той може да цитира Пушкин, че познава в детайли Чернишевски и Толстой, че любим руски автор му е Достоевски", чието цяло творчество е изчел. Почетният председател на ДПС пък е заявил пред сайта, че творчеството на Достоевски е ключ към разгадаването на човешката душа. Той е коментирал и "явлението "Тръмп", като е посочил, че то е резултат от новите геополитически реалности и "много внимателно трябва да се разчетат знаците за провала на демократите и възхода на републиканците в САЩ".

"Свидетели сме на срив на либералното статукво, на провал на неолиберализма, либералните послания вече не вършат работа", е заявил Доган. От "Епицентър" твърдят, че според него надигащата се нова протестна вълна в света не е само следствие на популизма, а процесите са много по-дълбоки, като политическият елит се е оказал неподготвен да даде разумни решения.

През 2004 г. лидерът на ДПС получи от тогавашния президент Георги Първанов най-високото държавно отличие - орден "Стара планина" - I степен, но впоследствие го върна. В началото на тази година той получи задочно отличие за лидерство на името на Стефан Стамболов от Института за изследване и развитие на лидерството в информационна среда към УниБИТ.

Ето пълния текст на писмото:

До г-н Павел Журавлев

Ръководител на Представителството на

Россотрудничество на България,

Директор на Руския Културно-

Информационен Център в София

Уважаеми госпожи и господа!

Дълбоко съм трогнат от номинирането ми за награждаване във връзка със сътрудничеството между Руската Федерация и Република България, особено в областта на духовното сближаване на народите ни!

В живота ми няколко пъти ми се е случвало да не приемам или да се отказвам от национални или международни награди. Но в конкретния случай за мен е въпрос на чест, че изобщо сте обсъждали името ми. Защото в духовното си битие съм школуван в мисловното пространство на Западно-европейската философия, но съм закърмен с екзистенциалната темпоралност на Руската класическа литература. И съм убеден, че който не разбира Широката Руска Душа, не схваща и смисъла на Голямата Руска Земя.

Тъкмо затова може би Русия няма "граници". Тя винаги е била в друго измерение.

Именно затова, в актуалното ни политическо време Русия се възражда не само като геополитически Баланс, но и като Алтернатива за гарантиране на сигурността и мира в планетарен мащаб.